自蜀奉冊命往朔方途中呈韋左相文部房尚書門下崔侍郎
作者：賈至
朝代：唐

paragraphs: 胡羯亂中夏，鑾輿忽南巡。
衣冠陷戎寇，狼狽隨風塵。
豳公秉大節，臨難不顧身。
激昂白刃前，濺血下沾巾。
尚書抱忠義，歷險披荆榛。
扈從出劍門，登翼岷江濱。
時望挹侍郎，公才標縉紳。
亭亭崑山玉，皎皎無緇磷。
顧惟乏經濟，扞牧陪從臣。
永願雪會稽，仗劍清咸秦。
太皇時內禪，神器付嗣君。
新命集舊邦，至德被遠人。
捧冊自南服，奉詔趨北軍。
覲謁心載馳，違離難重陳。
策馬出蜀山，畏途上緣雲。
飲啄叢箐間，棲息虎豹羣。
崎嶇凌危棧，惴慄驚心神。
峭壁上嶔岑，大江下沄沄。
皇風扇八極，異類懷深仁。
元兇誘黠虜，肘腋生妖氛。
明主信英武，威聲赫四鄰。
誓師自朔方，旗幟何繽紛。
鐵騎照白日，旄頭拂秋旻。
將來蕩滄溟，寧止蹴崑崙。
古來有屯難，否泰長相因。
夏康纘禹績，代祖復漢勳。
于役各勤王，驅馳拱紫宸。
豈惟太公望，往昔逢周文。
誰謂三傑才，功業獨殊倫。
感此慰行邁，無爲歌苦辛。